Kedves Iskolapszichológus Kollégák!

Az online oktatás három hónapjával a hátunk mögött, és egy járványügyi szempontból bizonytalan tanév elé nézve az Országos Iskolapszichológiai Bázis munkatársaiként kidolgoztunk két kérdőívet, amit jó szívvel ajánlunk számotokra, hogy használjátok legjobb belátásotok szerint.

A két kérdőív pedagógusoknak és diákoknak szól, azt kérdezve, hogy milyenek a tapasztalataik az online oktatással kapcsolatban. Azt reméljük, hogy ezeket felhasználva egy-egy intézményen belül a pedagógusokkal közösen hatékonyabban lehetne kezelni az előttetek álló feladatokat, és minél jobb megoldásokat kidolgozni arra az esetre, ha (és ez az elmúlt hét alapján egyre valószínűbb – újra át kell térni a távolléti oktatásra. Van azonban egy ennél is hosszabb távú gondolatunk, ez pedig nem más, hogy esélyt látunk arra, hogy ezek a tapasztalatok a mindennapi iskolai gyakorlatban is frissülést hozhatnának, mert nagyító alatt mutathatják a mindennapok gondjait. Vagyis az elsődleges cél a helybeli tapasztalatok összegyűjtése és visszaforgatása a mindennapi gyakorlati tapasztalatokba.

A kérdőívek szabadon módosíthatóak, kiegészíthetőek vagy rövidíthetőek, azonban, ha a kérdőívet több intézményben is kitöltetitek (akár teljesen, akár a kérdések egy részét akkor azt reméljük, tágabb, akár országos tanulságokat is le tudunk vonni.

A kérdőíveket az intézmény vezetőjével természetesen engedélyeztetni kell, de mivel ezek névtelen kérdőívek és közvetlenül az oktatás javításának céljára készülnek, a szülőket tájékoztatni kell, de engedélyt az intézmény vezetője ad.

Most küldöm, és a Bázis Honlapra is felteszem a két kérdőívet, hogy lássátok, megjöjjön hozzá a kedvetek, és elkezdjetek egyeztetni az iskola vezetésével, hogy ők is látnak-e benne fantáziát. Kisebb-nagyobb részleteit már gyakorló pedagógusok kipróbálták és nagyon hasznosnak és tanulságosnak találták.

A kérdőíveket jelen formájában papír alapon is ki lehet kitölteni, de célszerű online kérdőívként kitöltetni, mert akkor nem kell hozzá papír és nem kell gépre vinni az adatokat sem a feldolgozáshoz. Az online változatot külön pedagógusoknak és diákoknak a két mellékelt dokumentum tartalmazza.

Mi azt kérjük, hogy az adatokat juttassátok el számunkra a kollar.katalin@ppk.elte.hu email címre, és azt reméljük, hogy még ősszel az egyik Bázis alkalmon ezekről a tanulságokról tudunk beszélgetni (persze, mit írtuk, online).

Eredményes tanévkezdést kívánva

|  |  |
| --- | --- |
| Forrás-Biró Aletta | N. Kollár Katalin |
| Bázis vezető | c. egyetemi tanár |